CELEX: 32020R2191
Language: sl
Date: 2020-11-20 00:00:00
Title: Delegirana uredba Komisije (EU) 2020/2191 z dne 20. novembra 2020 o spremembi Delegirane uredbe (EU) 2015/2446 glede rokov za vložitev vstopnih skupnih deklaracij in predodhodnih deklaracij pri prevozu po morju iz Združenega kraljestva Velika Britanija in Severna Irska, Kanalskih otokov in otoka Man ter na ta območja

23.12.2020   
               
               
                  SL
               
               
                  Uradni list Evropske unije
               
               
                  L 434/8
               
            
         DELEGIRANA UREDBA KOMISIJE (EU) 2020/2191
         z dne 20. novembra 2020
         o spremembi Delegirane uredbe (EU) 2015/2446 glede rokov za vložitev vstopnih skupnih deklaracij in predodhodnih deklaracij pri prevozu po morju iz Združenega kraljestva Velika Britanija in Severna Irska, Kanalskih otokov in otoka Man ter na ta območja
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (1) ter zlasti člena 126 in člena 127(1) Sporazuma,
         Ob upoštevanju Protokola o Irski/Severni Irski, ki je priložen navedenemu sporazumu, in zlasti členov 5(3) in (4) ter člena 13(1) Protokola,
         ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (2) ter zlasti členov 131(b) in 265(a) Uredbe,
         ob upoštevanju naslednjega:
         
                     (1)
                  
                  
                     Združeno kraljestvo je 29. marca 2017 predložilo uradno obvestilo o nameri o izstopu iz Unije v skladu s členom 50 Pogodbe o Evropski uniji.
                  
               
                     (2)
                  
                  
                     Združeno kraljestvo je 1. februarja 2020 izstopilo iz Evropske unije in Evropske skupnosti za atomsko energijo. V skladu s členoma 126 in 127 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: Sporazum o izstopu) se pravo Unije uporablja za Združeno kraljestvo in v njem v prehodnem obdobju, ki se konča 31. decembra 2020 (v nadaljnjem besedilu: prehodno obdobje).
                  
               
                     (3)
                  
                  
                     V skladu s členom 185 Sporazuma o izstopu in členom 5(3) Protokola o Irski/Severni Irski se carinska zakonodaja, kot je opredeljena v točki 2 člena 5 Uredbe (EU) št. 952/2013, uporablja za Združeno kraljestvo in v njem v zvezi s Severno Irsko (razen teritorialnih voda Združenega kraljestva) po koncu prehodnega obdobja. Poleg tega se v skladu s členom 5(4) in točko 1 Priloge 2 k navedenemu protokolu Uredba (EU) št. 952/2013 uporablja za Združeno kraljestvo in v njem v zvezi s Severno Irsko. Iz sklicevanj na Združeno kraljestvo Velika Britanija in Severna Irska v tej uredbi bi morala zato biti izključena pristanišča na Severnem Irskem.
                  
               
                     (4)
                  
                  
                     Po zaključku prehodnega obdobja mora biti blago, ki prihaja na carinsko območje Unije iz Združenega kraljestva, zajeto v vstopni skupni deklaraciji, blago, ki zapušča carinsko območje Unije v smeri namembnega kraja v Združenem kraljestvu, z izjemo Severne Irske, pa mora biti zajeto v predodhodni deklaraciji. Te deklaracije je treba vložiti v roku, ki carinskim upravam držav članic in carinski upravi Združenega kraljestva pri nalogah v zvezi s Severno Irsko zagotavlja dovolj časa za izvedbo ustrezne analize tveganja za varstvene in varnostne namene pred prihodom blaga oziroma pred odhodom blaga, ne da bi to povzročilo večje motnje v logističnih tokovih in postopkih gospodarskih subjektov.
                  
               
                     (5)
                  
                  
                     Trenutno so v skladu z Delegirano uredbo Komisije (EU) 2015/2446 (3) določeni posebni roki za vložitev vstopne skupne deklaracije ali predodhodne deklaracije za gibanje tovora med carinskim območjem Unije in katerim koli pristaniščem v Severnem morju. Po prehodnem obdobju bi se morali za te namene isti roki uporabljati za blago, ki se prevaža po morju in ki prihaja iz pristanišč Združenega kraljestva, ki se ne nahajajo v Severnem morju, ali prispe vanje. Zato bi se morali roki, določeni za pristanišča v Severnem morju, uporabljati za vsa pristanišča Združenega kraljestva Velika Britanija in Severna Irska ter Kanalskih otokov in otoka Man, kadar se zahteva vstopna skupna deklaracija ali predodhodna deklaracija.
                  
               
                     (6)
                  
                  
                     Ta uredba bi morala začeti veljati čim prej in se uporabljati od 1. januarja 2021, da se zagotovi nemoteno vsakodnevno delovanje carinskih uprav in gospodarskih subjektov po koncu prehodnega obdobja –
                  
               SPREJELA NASLEDNJO UREDBO:
         
            Člen 1
            Delegirana uredba (EU) 2015/2446 se spremeni:
            
                        (1)
                     
                     
                        v členu 105(c) se doda naslednja točka:
                        
                                    „(vi)
                                 
                                 
                                    pristanišč Združenega kraljestva Velika Britanija in Severna Irska, razen pristanišč na Severnem Irskem, ter pristanišč Kanalskih otokov in otoka Man;“;
                                 
                              
                  
                        (2)
                     
                     
                        v členu 244(1)(a) se točka (ii) nadomesti z naslednjim:
                        
                                    „(ii)
                                 
                                 
                                    za gibanje tovora v zabojnikih med carinskim območjem Unije in Grenlandijo, Ferskimi otoki, Islandijo ali pristanišči na Baltskem morju, Severnem morju, Črnem morju ali Sredozemskem morju, vsemi pristanišči Maroka in vsemi pristanišči Združenega kraljestva Velika Britanija in Severna Irska, razen pristanišč na Severnem Irskem, ter pristanišči Kanalskih otokov in otoka Man, najpozneje dve uri pred odhodom iz pristanišča na carinskem območju Unije;“.
                                 
                              
                  
         
            Člen 2
            Ta uredba začne veljati dan po objavi v Uradnem listu Evropske unije.
            Uporablja se od 1. januarja 2021.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 20. novembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 29, 31.1.2020, str. 7.
         
            (2)  UL L 269, 10.10.2013, str. 1.
         
            (3)  Delegirana uredba Komisije (EU) 2015/2446 z dne 28. julija 2015 o dopolnitvi Uredbe (EU) št. 952/2013 Evropskega parlamenta in Sveta o podrobnih pravilih v zvezi z nekaterimi določbami carinskega zakonika Unije (UL L 343, 29.12.2015, str. 1).